CELEX: 32017D0976
Language: fi
Date: 2017-06-07 00:00:00
Title: Komission täytäntöönpanopäätös (EU) 2017/976, annettu 7 päivänä kesäkuuta 2017, neuvoston direktiivin 96/67/EY 9 artiklan mukaisen, eräiden maahuolintapalvelujen tarjoamista Tallinnan lentoasemalla (AS Tallinna Lennujaam) koskevan poikkeuspäätöksen hyväksymisestä (tiedoksiannettu numerolla C(2017) 3798)

9.6.2017   
            
            
               FI
            
            
               Euroopan unionin virallinen lehti
            
            
               L 146/150
            
         KOMISSION TÄYTÄNTÖÖNPANOPÄÄTÖS (EU) 2017/976,
   annettu 7 päivänä kesäkuuta 2017,
   neuvoston direktiivin 96/67/EY 9 artiklan mukaisen, eräiden maahuolintapalvelujen tarjoamista Tallinnan lentoasemalla (AS Tallinna Lennujaam) koskevan poikkeuspäätöksen hyväksymisestä
   
      
         (tiedoksiannettu numerolla C(2017) 3798)
      
   
   (Ainoastaan vironkielinen teksti on todistusvoimainen)
   EUROOPAN KOMISSIO, joka
   ottaa huomioon Euroopan unionin toiminnasta tehdyn sopimuksen,
   ottaa huomioon pääsystä maahuolinnan markkinoille yhteisön lentoasemilla 15 päivänä lokakuuta 1996 annetun neuvoston direktiivin 96/67/EY (1) ja erityisesti sen 9 artiklan 5 kohdan,
   sekä katsoo seuraavaa:
   1.   VIRON TASAVALLAN HALLITUKSEN ILMOITTAMA POIKKEUSTA KOSKEVA PÄÄTÖS
   
   
               (1)
            
            
               Komissio sai Viron viranomaisilta 14 päivänä helmikuuta 2017 päivätyn sähköpostiviestin ja 7 päivänä maaliskuuta 2017 päivätyn kirjeen, joilla ne ilmoittivat direktiivin 96/67/EY, jäljempänä ’direktiivi’, 9 artiklan 3 kohdan mukaisesti Tallinnan lentoasemaan liittyvästä poikkeusta koskevasta päätöksestä, jonka Viron tasavallan hallitus on tehnyt direktiivin 9 artiklan 1 kohdan b alakohdan mukaisesti.
            
         
               (2)
            
            
               Poikkeuksella varataan lentoaseman pitäjälle (Tallinn Airport Ltd) sen 100-prosenttisesti omistaman tytäryhtiön Tallinn Airport GH Ltd välityksellä yksinoikeus tarjota kolmansille osapuolille Tallinnan lentoasemalla direktiivin liitteessä olevassa 3 ja 5 kohdassa tarkoitettuja seuraavia palveluja: matkatavaroiden käsittely ja asematasopalvelut. Kyseinen direktiivin 96/67/EY 9 artiklan 1 kohdan b alakohtaan perustuva poikkeus myönnetään aluksi kahdeksi vuodeksi 15 päivän toukokuuta 2017 ja 14 päivän toukokuuta 2019 väliseksi ajaksi. Ottaen huomioon tilarajoitteiden ratkaisemiseksi tarvittava aika markkinoiden pidemmälle menevän avaamisen mahdollistamiseksi Viron viranomaiset ovat lisäksi päättäneet pidentää direktiivin 9 artiklan 6 kohdan perusteella kyseistä aikaa kahdella lisävuodella 15 päivän toukokuuta 2019 ja 14 päivän toukokuuta 2021 väliseksi ajaksi.
            
         
               (3)
            
            
               Komissio on kuullut direktiivin 9 artiklan 5 kohdan mukaisesti Viron hallitusta esittämästään alustavasta arvioinnista.
            
         2.   NYKYTILANNE TALLINNAN LENTOASEMALLA
   
   
               (4)
            
            
               Vuosittaisen liikennemäärän ylitettyä äskettäin direktiivin 1 artiklan 2 kohdassa säädetyn kahden miljoonan matkustajan rajan Tallinnan lentoasema kuuluu direktiivin ja siinä vahvistettujen maahuolinnan markkinoiden avaamista koskevien velvoitteiden soveltamisalaan.
            
         
               (5)
            
            
               Siltä osin kuin on kyse matkatavaroiden käsittelystä Tallinnan lentoasemalla on tällä hetkellä yksi matkustajaterminaali ja yksi lajittelukeskus lentoasemalla kirjattuja matkatavaroita ja kaikkia kauttakulkevia matkatavaroita varten, ja se sijaitsee terminaalin keskiosan pohjakerroksessa.
            
         
               (6)
            
            
               Vaikka yleinen pääsy maahuolinnan markkinoille on vapautettu kokonaan, lentoasema on tilarajoitteista johtuen tällä hetkellä tytäryhtiönsä välityksellä ainoa matkatavaran käsittely- ja asematasopalvelujen tarjoaja.
            
         
               (7)
            
            
               Tallinnan lentoasemaa kehitetään parhaillaan. Kehittämisprosessi suunniteltiin vuonna 2010, eikä siinä ollut alun perin otettu huomioon maahuolinnan markkinoiden avaamista. Kahden miljoonan matkustajan rajan ylittyminen lentoasemalla käynnisti kuitenkin direktiivin sovellettavuuden, ja rakennussuunnitelmia tarkistettiin vastaavasti varaamalla samalla investointeja erityisesti maahuolinnan markkinoiden avaamista varten. Lentoasemalla on investointisuunnitelmat sekä alkuperäisiä rakennussuunnitelmia varten, joiden toteuttamista jatketaan suunnitelmien mukaisesti, että tuleville vuosille suunniteltua maahuolinnan markkinoiden avaamista varten; samalla pyritään minimoimaan matkustajille rakennustöiden aikana aiheutuvat haitat varmistamalla toiminnan jatkuvuus, joka on tarpeen ottaen huomioon matkustajien määrän arvioitu lisääntyminen erityisesti 1 päivästä heinäkuuta31 päivään joulukuuta 2017 kestävän Viron tulevan EU-puheenjohtajakauden aikana.
            
         
               (8)
            
            
               Seuraavat Tallinnan lentoaseman infrastruktuurien kehittämistä koskevat merkittävät investointihakkeet ovat käynnissä tai ne on tarkoitus käynnistää:
               
                           —
                        
                        
                           Lentokenttäalueen kehittämishanke 2016–2020,
                        
                     
                           —
                        
                        
                           Matkustajaterminaalin eteläisen siiven laajennus 2016–2019,
                        
                     
                           —
                        
                        
                           Pysäköintialueen rakentaminen (osana matkustajaterminaalihanketta) 2017,
                        
                     
                           —
                        
                        
                           Investoinnit maahuolinnan markkinoiden avaamista varten 2019–2021.
                        
                     
         3.   INTRESSITAHOJEN KUULEMINEN
   
   
               (9)
            
            
               Komissio on julkaissut 29 päivänä maaliskuuta 2017 direktiivin 9 artiklan 3 kohdan mukaisesti Euroopan unionin virallisessa lehdessä
                   (2) tiivistelmän Viron viranomaisten ilmoittamasta poikkeuspäätöksestä sekä pyytänyt intressitahojen kommentteja.
            
         
               (10)
            
            
               Komissio sai eräältä lentoyhtiöiden toimialajärjestöltä huomautuksia, joissa kiistettiin Viron hallituksen esittämät väitteet nykyiseen infrastruktuuriin liittyvistä tilarajoitteista, joiden perusteella lentoaseman pitäjä (Tallinn Airport Ltd) ei kykenisi löytämään ratkaisua vähintään yhden uuden palveluntarjoajan tulon mahdollistamiseksi lentoasemalle. Toimialajärjestön mukaan aiemmin useampikin yritys tarjosi pitkään jatkuneita maahuolintapalveluja Tallinnan lentoasemalla.
            
         4.   POIKKEUKSEN ARVIOINTI DIREKTIIVIN SÄÄNNÖSTEN KANNALTA
   
   
               (11)
            
            
               Viron viranomaisten poikkeuspäätös perustuu direktiivin 9 artiklan 1 kohdan b alakohtaan, jonka mukaan tilan tai kapasiteetin erityisten rajoitteiden tapauksessa jäsenvaltioiden on sallittua varata oikeus yhden tai useamman direktiivin 6 artiklan 2 kohdassa (3) tarkoitetun maahuolintapalvelun tarjoamiseen vain yhdelle palveluntarjoajalle. Tässä tapauksessa Viron viranomaiset ovat direktiivin 9 artiklan 2 kohdan mukaisesti yksilöineet poikkeuspäätöksen kohteena olevat maahuolintapalvelujen luokat. Ne käsittävät mainitun direktiivin liitteessä olevassa 3 ja 5 kohdassa tarkoitetut matkatavaran käsittely- ja asematasopalvelut; pääsyä muiden maahuolintapalvelujen luokkien markkinoille Tallinnan lentoasemalla ei sitä vastoin ole rajoitettu.
            
         
               (12)
            
            
               Viron tasavalta myöntää poikkeuksen pääosin seuraavasta syystä: Tallinnan lentoasemalla ei ole nykyään tarpeeksi tilaa eikä kapasiteettia, jotta lentoasemalla voisi aloittaa toimintansa uusi maahuolintapalvelujen tarjoaja edellä tarkoitetuissa palvelujen luokissa (lukuun ottamatta ruoan ja juomien kuljetusta ja lastausta ilma-aluksiin sekä purkamista ilma-aluksista) rakennusvaiheessa, jonka päätyttyä asematasopalvelujen ja matkatavaroiden käsittelyn markkinat voidaan avata kokonaan. Erityisesti on todettava seuraavaa:
               
                           —
                        
                        
                           Nykyisen matkatavaroiden lajittelukeskuksen sijainnin ja koon vuoksi tilaa ei riitä uusille matkatavaran käsittelijöille. Varsinkin toimintaan käytettävä tila on rajoitettu ja kapea, ja matkatavarakärryjen siirtely on hankalaa nykyiselle palveluntarjoajalle, erityisesti ruuhka-aikoina. Nykyistä lajittelukeskusta ei voida laajentaa muille alueille, minkä vuoksi markkinoiden avaaminen toiselle matkatavaroita käsittelevälle yritykselle vaatii huomattavasti töitä, kun rakennetaan uusia tiloja ulkopuoliselle alueelle.
                        
                     
                           —
                        
                        
                           Ilma-alusten seisontapaikan läheisyydessä ei ole tarpeeksi tilaa uuden asematasopalveluja tarjoavan yrityksen laitteille. Maahuolintakalustolle ja matkatavaravaunuille asematason seisontapaikoilla ja matkustajaterminaalin pohjakerroksessa tarkoitetut tilat ovat jo kokonaan käytössä. Tilan vähäisyys on tällä hetkellä haasteellista nykyiselle palveluntarjoajalle, erityisesti esimerkiksi talvella, kun lumen auraukseen ja poistoon käytettävät ajoneuvot pysäköidään nekin tähän rajalliseen tilaan. Kalustoa varten ei myöskään ole erityisiä halleja tai pysäköintitiloja. Koska matkustajaterminaalin läheisyydessä ei ole enempää fyysistä tilaa, toisen maahuolintapalvelujen tarjoajan tulo lentoasemalle ei ole nykyisin mahdollista ja edellyttää huomattavasti töitä uusien tilojen rakentamiseksi.
                        
                     
         
               (13)
            
            
               Komissio toteaa ensinnäkin, että matkatavaroiden käsittelyalue on kooltaan riittämätön, koska se on vain 72 metriä pitkä, 13 metriä leveä ja 1,9 metriä korkea, joten siellä ei ole tilaa toiselle matkatavaroiden käsittelypalvelujen tarjoajalle. Toiseksi komissio ottaa huomioon direktiivin 9 artiklan 1 kohdan, jossa viitataan tilan tai kapasiteetin erityisiin rajoitteisiin erityisesti ruuhkautumisen ja tilojen käyttöasteen vuoksi, ja panee näiden tekijöiden osalta merkille, että Tallinnan lentoaseman toiminnassa erottuu selvästi kolme lyhytkestoista ruuhka-aikaa, joiden aikana useita eri laitteistoja on saatava käyttöön suhteellisen lyhyeksi ajaksi nykyisten tilarajoitteiden sallimissa puitteissa. Kolmanneksi on otettava huomioon, ettei tilarajoitteista johtuvaa ongelmaa ole mahdollista ratkaista nopeasti yksinkertaisesti laajentamalla nykyistä aluetta, koska sen ympärillä oleva alue on kokonaan rakennettu, joten siellä ei ole käytettävissä ylimääräistä tilaa. Lopuksi on todettava, ettei käytettävissä ole tarpeeksi tilaa uuden matkatavaroiden käsittelypalvelujen tarjoajan laitteiden varastoimiseksi ja henkilöstön sijoittamiseksi.
            
         
               (14)
            
            
               Siltä osin kuin on kyse asematasopalveluista, komissio toteaa aluksi, ettei ilma-alusten seisontapaikan läheisyydessä ole tarpeeksi tilaa uuden asematasopalveluja tarjoavan yrityksen laitteille. Toiseksi maahuolintakalustolle ja matkatavaravaunuille asematason seisontapaikoilla ja matkustajaterminaalin pohjakerroksessa tarkoitetut tilat ovat jo kokonaan käytössä. Myös tilan vähäisyys Tallinnan lentoasemalla on tällä hetkellä haasteellista nykyiselle palveluntarjoajalle erityisesti talvella, kun lumen auraukseen ja poistoon käytettävät ajoneuvot pysäköidään nekin tähän rajalliseen tilaan. Kalustoa varten ei myöskään ole erityisiä halleja tai pysäköintitiloja. Lopuksi voidaan vielä todeta, että koska matkustajaterminaalin läheisyydessä ei ole enempää fyysistä tilaa, toisen maahuolintapalvelujen tarjoajan tulo lentoasemalle ei ole nykyisin mahdollista ja edellyttää huomattavasti töitä uusien tilojen rakentamiseksi.
            
         
               (15)
            
            
               Siltä osin kuin on kyse edellä mainitun lentoyhtiöiden toimialajärjestön esittämistä väitteistä, joiden mukaan useampikin yritys oli aiemmin tarjonnut maahuolintapalveluja Tallinnan lentoasemalla, komissio huomauttaa, että Viron toimittamien tietojen mukaan lentotoiminnan määrä Tallinnan lentoasemalla on vuoden 1998 jälkeen lisääntynyt yli 50 prosenttia ja matkustajamäärä kasvanut yli 300 prosenttia; asemataso- ja matkatavaran käsittelypalveluille varatun alueen koko sitä vastoin on pysynyt ennallaan. Käytettävissä olevan tilan saatavuus on näin ollen muuttunut tämän liikenteen kasvun vuoksi. Kyseinen toimialajärjestö ei ole väitteessään täsmentänyt, millä tavoin toinen maahuolintapalveluja tarjoava yritys voisi hoitaa asemataso- ja matkatavaran käsittelypalveluja nykyisissä olosuhteissa.
            
         
               (16)
            
            
               Ratkaistakseen edellä mainitut tilarajoitteet Viron viranomaiset esittivät yksityiskohtaisen suunnitelman infrastruktuurin laajentamiseksi, jotta voidaan mahdollistaa toisen matkatavaran käsittely- ja asematasopalvelujen tarjoajan tulo lentoasemalle ja varmistaa direktiivissä edellytetyn markkinoiden avaamisasteen noudattaminen. Poikkeuksen on tarkoitus päättyä vuonna 2021, jolloin myös rakennustyöt on tarkoitus saada päätökseen ja markkinat voidaan avata.
            
         
               (17)
            
            
               Tältä osin komissio panee merkille, että kolme Tallinnan lentoaseman toteuttamaa hanketta edistävät maahuolintapalvelujen markkinoiden avaamista seuraavalla tavalla:
               
                           —
                        
                        
                           Lentokenttäalueen kehittämishanke (2016–2020): Tallinnan lentoasema rakennuttaa uuden jäänpoistoalueen kiitoradan itäpuolelle ja laajentaa A-asematasoa pohjoissuunnassa. Tämän hankkeen valmistuminen mahdollistaa toisen maahuolintapalveluja tarjoavan yrityksen tulon maahuolinnan markkinoille tarjoamaan jäänpoisto- ja asematasopalveluja.
                        
                     
                           —
                        
                        
                           Matkustajaterminaalin eteläisen siiven laajennus (2016–2019): lähtevän matkatavaran läpivalaisulaitteiden kapasiteettia lisätään ja maahuolintahenkilöstölle rakennetaan lisää pukuhuoneita, mikä niin ikään mahdollistaa toisen maahuolintapalveluja tarjoavan yrityksen pääsyn markkinoille.
                        
                     
                           —
                        
                        
                           Pysäköintialueen rakentaminen (2017–2018): rakennetaan toisen maahuolintapalveluja tarjoavan yrityksen työntekijöiden käyttöön tarkoitettu uusi pysäköintialue.
                        
                     
         
               (18)
            
            
               Edellä esitettyjen näkökohtien ja käytettävissään olevien tietojen perusteella komissio katsoo Viron viranomaisten osoittaneen, ettei toisen, ulkopuolisen matkatavaran käsittelijän käyttäminen lentoaseman maahuolintapalvelujen nykyisen harjoittajan lisäksi ole mahdollista ennen edellä kuvattujen rakennushankkeiden valmistumista.
            
         
               (19)
            
            
               Tässä yhteydessä on otettu huomioon myös seuraavat seikat: markkinat Tallinnan lentoasemalla ovat avoinna kaikkien muiden maahuolinnan lajien kuin matkatavaroiden käsittelyn ja asematasopalvelujen osalta, poikkeuksiin sisältyvät rajoitukset koskevat syrjimättömästi kaikkia (mahdollisia) maahuolintapalvelujen tarjoajia lentoaseman omaa maahuolintapalvelujen tarjontaa lukuun ottamatta, eikä yksikään maahuolintapalvelujen tarjoaja tai lentoaseman käyttäjä ole tähän mennessä hakenut oikeutta harjoittaa matkatavaroiden käsittely- ja asematasopalveluja Tallinnan lentoasemalla.
            
         
               (20)
            
            
               Direktiivin 9 artiklan 1 kohdan b alakohdan mukainen mahdollisuus varata oikeus palvelun tarjoamiseen vain yhdelle palvelujen tarjoajalle saa kestää enintään kaksi vuotta, ja sitä voidaan jatkaa yhdellä enintään kaksi vuotta kestävällä ajanjaksolla. Viron viranomaiset ovat myöntäneet tämän poikkeuksen näiden edellytysten mukaisesti. Uudistuksesta ilmoitettiin samaan aikaan kuin poikkeuspäätöksestä, ja komissio on tarkastellut sitä tämän menettelyn ja päätöksen puitteissa.
            
         
               (21)
            
            
               Ottaen huomioon erityisesti Tallinnan lentoaseman nykytilanne, poikkeusten materiaalinen ja ajallinen rajallisuus sekä toteutetut toimenpiteet rajoitusten poistamiseksi komissio katsoo, etteivät poikkeukset rajoita tarpeettomasti direktiivin tavoitteiden toteuttamista, vääristä kilpailua maahuolintapalvelujen tarjoajien ja/tai omahuolintaa harjoittavien lentoaseman käyttäjien välillä eivätkä koske laajempaa alaa kuin on tarpeen, eli ne täyttävät direktiivin 9 artiklan 2 kohdan toisen alakohdan vaatimukset.
            
         
               (22)
            
            
               Tämä päätös ei rajoita Euroopan unionin toiminnasta tehdyn sopimuksen 102 artiklan soveltamista. Kyseisessä artiklassa kielletään sisämarkkinoille soveltumattomana yhden tai useamman yrityksen määräävän aseman väärinkäyttö sisämarkkinoilla tai niiden merkittävällä osalla, jos se on omiaan vaikuttamaan jäsenvaltioiden väliseen kauppaan.
            
         5.   PÄÄTELMÄT
   
   
               (23)
            
            
               Komission tutkimuksen tuloksen perusteella ja Viron tasavallan kuulemisen jälkeen olisi näin ollen hyväksyttävä kyseisen jäsenvaltion direktiivin 9 artiklan 1 kohdan b alakohdan mukaisesti tekemä Tallinnan lentoasemaa koskeva poikkeuspäätös, josta ilmoitettiin komissiolle 14 päivänä helmikuuta 2017 päivätyllä sähköpostiviestillä ja 7 päivänä maaliskuuta 2017 saapuneella kirjeellä.
            
         
               (24)
            
            
               Tässä päätöksessä säädetyt toimenpiteet ovat direktiivin 10 artiklassa tarkoitetun neuvoa-antavan komitean lausunnon mukaiset,
            
         ON HYVÄKSYNYT TÄMÄN PÄÄTÖKSEN:
   1 artikla
   Hyväksytään Viron tasavallan direktiivin 96/67/EY 9 artiklan 1 kohdan b alakohdan mukaisesti tekemä Tallinnan lentoasemaa koskeva poikkeuspäätös, josta ilmoitettiin komissiolle 14 päivänä helmikuuta 2017 päivätyllä sähköpostiviestillä ja 7 päivänä maaliskuuta 2017 saapuneella kirjeellä.
   2 artikla
   Tämä päätös on osoitettu Viron tasavallalle.
   
      Tehty Brysselissä 7 päivänä kesäkuuta 2017.
      
         
            Komission puolesta
         
         Violeta BULC
         
            Komission jäsen
         
      
   
   
      (1)  EYVL L 272, 25.10.1996, s. 36.
   
      (2)  EUVL C 98, 29.3.2017, s. 3.
   
      (3)  Direktiivin 6 artiklan 2 kohdassa säädetään seuraavaa: ”Jäsenvaltiot voivat kuitenkin rajoittaa sellaisten palvelujen tarjoajien määrää, joilla on lupa tarjota seuraavia maahuolintapalveluja:
   
               —
            
            
               matkatavaran käsittely,
            
         
               —
            
            
               asematasopalvelut,
            
         
               —
            
            
               polttoaine- ja öljynhuolinta sekä
            
         
               —
            
            
               rahdin ja postin fyysinen käsittely terminaalin ja ilma-aluksen välillä saapuvien ja lähtevien lentojen sekä kauttakulun yhteydessä.
            
         Jäsenvaltiot eivät kuitenkaan saa rajoittaa palvelujen tarjoajien lukumäärää vähempään kuin kahteen minkään edellä mainitun palvelulajin osalta.”